**Moció per millorar la mobilitat de les persones residents a la comarca del Berguedà, davant el greuge que pateix la comarca en relació al dèficit d’infraestructures de transport lliures de peatge i la manca de transport ferroviari**

La comarca del Berguedà s’articula, principalment, a partir de les infraestructures que ressegueixen la vall del Llobregat longitudinalment. Aquestes infraestructures són essencialment la carretera C-16 i, ja a partir de Manresa en direcció a Barcelona, la carretera C-55.

Malauradament, el Berguedà no disposa de transport ferroviari un cop desmantellat el ferrocarril de via estreta existent, amb motiu de la construcció de l’embassament de La Baells a la dècada dels anys 70.

Amb motiu dels recents alliberaments de peatges, gairebé generalitzats, a Catalunya, el Berguedà, queda una vegada més en greuge competitiu respecte a d’altres territoris atès que:

* Es manté el peatge del Túnel del Cadí en sentit nord, amb una mitjana de pagament/quilòmetre de les més elevades d’Europa (0,40€/km) si no es tenen en compte les bonificacions, que si bé poden beneficiar els ciutadans de la comarca, no són universals i per tant una part significativa de la població berguedana no en pot gaudir.
* En sentit sud, es manté el peatge de la carretera C-16 en direcció a l’Àrea Metropolitana de Barcelona, des de Manresa fins a Terrassa i seguidament als túnels de Vallvidrera, essent aquesta via una de les més castigades amb una mitjana de peatge per quilòmetre (0,30€/km) que pràcticament triplica la mitjana de l’estat espanyol (0,11€/km).
* En sentit sud, l’alternativa per accedir a l’Àrea Metropolitana sense peatge, passa per la carretera C-55, una via saturada de trànsit (amb IMD de 30.000-35.000 vehicles diaris segons el tram i un elevat percentatge de vehicles pesants 7-8%), de doble sentit i sense barreres físiques de separació de carrils en molts trams, convertint-la en una via d’elevada perillositat, essent una de les 3 carreteres amb més sinistralitat de l’Estat.

És per tot això que el Ple del Consell Comarcal acorda instar a la Generalitat de Catalunya i en concret al Departament de Vicepresidència, Polítiques Digitals i Territori de la Generalitat:

**Primer.-** Sigui suprimit el peatge de la C-16 en el tram Manresa-Terrassa, o siguin de gratuïtat per als ciutadans residents al Berguedà i comarques afectades, mentre l’alternativa a aquesta carretera continuï sent la C-55 sense desdoblament.

**Segon.-** Sigui abolit el peatge del Túnel del Cadí per a tota la ciutadania resident al Berguedà.

**Tercer.-** S’habiliti la infraestructura ferroviària de mercaderies existent a les instal·lacions de la planta d’extracció minera de Sallent (Bages), actualment en desús, com a via de transport ferroviari de passatgers, en un intent d’acostar al màxim el transport ferroviari a la comarca del Berguedà, amb el mínim cost possible i com a forma de promoure el transport públic i la sostenibilitat a l’hora d’accedir a l’Àrea Metropolitana.

**Quart.-** Posar en coneixement de la Generalitat de Catalunya aquests acords per a que actuï en virtut de les seves competències.

A Berga, a la data de la signatura.